L 265/18
EL
Επίσημη Εφημερίδα της Ευρωπαϊκής Ένωσης
12.10.2022
Ενδέχεται σε ορισμένες περιπτώσεις να είναι σκόπιμο η Επιτροπή, κατόπιν διαλόγου με τον ενδιαφερόμενο πυλωρό και αφότου έχει δοθεί η δυνατότητα σε τρίτους να υποβάλουν παρατηρήσεις, να διευκρινίζει περαιτέρω ορισμένα από τα μέτρα που θα πρέπει να λάβει ο ενδιαφερόμενος πυλωρός προκειμένου να συμμορφωθεί αποτελεσματικά με υποχρεώσεις που επιδέχονται περαιτέρω διευκρίνιση, ή, σε περίπτωση καταστρατήγησης, να συμμορφωθεί με το σύνολο των υποχρεώσεων.
Ειδικότερα, η περαιτέρω διευκρίνιση θα πρέπει να είναι δυνατή όταν η εφαρμογή μιας υποχρέωσης που επιδέχεται περαιτέρω διευκρίνιση μπορεί να επηρεαστεί από παραλλαγές υπηρεσιών στο πλαίσιο μιας ενιαίας κατηγορίας βασικών υπηρεσιών πλατφόρμας.
Για τον σκοπό αυτό, ο πυλωρός θα πρέπει να έχει τη δυνατότητα να ζητά από την Επιτροπή να συμμετέχει σε διαδικασία στο πλαίσιο της οποίας η Επιτροπή μπορεί να διευκρινίζει περαιτέρω ορισμένα από τα μέτρα που θα πρέπει να λάβει ο ενδιαφερόμενος πυλωρός προκειμένου να συμμορφωθεί αποτελεσματικά με τις εν λόγω υποχρεώσεις.
Η Επιτροπή θα πρέπει να έχει τη διακριτική ευχέρεια να αποφασίζει εάν και πότε θα πρέπει να παρέχει περαιτέρω διευκρινίσεις, σεβόμενη εκ παραλλήλου τις αρχές της ίσης μεταχείρισης, της αναλογικότητας και της χρηστής διοίκησης.
Εν προκειμένω, η Επιτροπή θα πρέπει να παραθέτει τους κύριους λόγους στους οποίους βασίζεται η αξιολόγησή της, συμπεριλαμβανομένων οποιωνδήποτε προτεραιοτήτων επιβολής.
Η διαδικασία αυτή δεν θα πρέπει να χρησιμοποιείται για να υπονομεύεται η αποτελεσματικότητα του παρόντος κανονισμού.
Επιπλέον, η διαδικασία αυτή δεν θίγει την εξουσία της Επιτροπής να εκδίδει απόφαση με την οποία διαπιστώνεται μη συμμόρφωση προς οποιαδήποτε από τις υποχρεώσεις που ορίζονται στον παρόντα κανονισμό από πυλωρό, συμπεριλαμβανομένης της δυνατότητας επιβολής προστίμων ή περιοδικών χρηματικών ποινών.
Η Επιτροπή θα πρέπει να έχει τη δυνατότητα να κινεί εκ νέου τη διαδικασία, μεταξύ άλλων και στην περίπτωση που τα μέτρα τα οποία διευκρινίστηκαν αποδειχθούν αναποτελεσματικά.
Η εκ νέου κίνηση της διαδικασίας λόγω αναποτελεσματικής διευκρίνισης που θεσπίζεται με απόφαση θα πρέπει να παρέχει τη δυνατότητα στην Επιτροπή να τροποποιήσει τη διευκρίνιση μελλοντικά.
Η Επιτροπή θα πρέπει να έχει επίσης τη δυνατότητα να θεσπίζει εύλογο χρονικό διάστημα εντός του οποίου μπορεί να κινηθεί εκ νέου η διαδικασία αν τα μέτρα τα οποία διευκρινίστηκαν αποδειχθούν αναποτελεσματικά.
(66)
Ως πρόσθετο στοιχείο για τη διασφάλιση της αναλογικότητας, θα πρέπει να παρέχεται στους πυλωρούς η δυνατότητα να ζητούν την αναστολή, στον βαθμό που είναι απαραίτητο, συγκεκριμένης υποχρέωσης σε εξαιρετικές περιστάσεις που εκφεύγουν του ελέγχου του πυλωρού, όπως ένας απρόβλεπτος εξωτερικός κλυδωνισμός που έχει προσωρινά ως αποτέλεσμα την εξάλειψη σημαντικού μέρους της ζήτησης από τελικούς χρήστες για τη σχετική βασική υπηρεσία πλατφόρμας, όταν ο πυλωρός αποδεικνύει ότι η συμμόρφωση με συγκεκριμένη υποχρέωση θέτει σε κίνδυνο την οικονομική βιωσιμότητα των δραστηριοτήτων του ενδιαφερόμενου πυλωρού στην Ένωση.
Η Επιτροπή θα πρέπει να προσδιορίζει τις εξαιρετικές περιστάσεις που δικαιολογούν την αναστολή και να την επανεξετάζει σε τακτική βάση ώστε να αξιολογεί κατά πόσον ισχύουν ακόμη οι προϋποθέσεις χορήγησής της.
(67)
Σε εξαιρετικές περιστάσεις, που αιτιολογούνται μόνο από λόγους δημόσιας υγείας ή δημόσιας ασφάλειας, όπως αυτοί ορίζονται στο δίκαιο της Ένωσης και έχουν ερμηνευθεί από το Δικαστήριο, η Επιτροπή θα πρέπει να μπορεί να αποφασίζει ότι μια συγκεκριμένη υποχρέωση δεν ισχύει για συγκεκριμένη βασική υπηρεσία πλατφόρμας.
Εάν προκαλείται βλάβη σε αυτά τα δημόσια συμφέροντα, αυτό θα μπορούσε να υποδεικνύει ότι το κόστος της επιβολής συγκεκριμένης υποχρέωσης για την κοινωνία στο σύνολό της είναι σε συγκεκριμένη εξαιρετική περίπτωση υπερβολικά υψηλό και, συνεπώς, δυσανάλογο.
Κατά περίπτωση, η Επιτροπή θα πρέπει να είναι σε θέση να διευκολύνει τη συμμόρφωση αξιολογώντας κατά πόσον δικαιολογείται τυχόν περιορισμένη και δεόντως αιτιολογημένη αναστολή ή απαλλαγή.
Αυτό θα πρέπει να διασφαλίζει την αναλογικότητα των υποχρεώσεων που προβλέπονται στον παρόντα κανονισμό χωρίς να υπονομεύει τις σκοπούμενες εκ των προτέρων επιπτώσεις για τη δικαιοσύνη και τη δυνατότητα διεκδίκησης.
Όταν χορηγείται τέτοια απαλλαγή, η Επιτροπή θα πρέπει να επανεξετάζει την απόφασή της ετησίως.
(68)
Εντός του χρονικού πλαισίου για τη συμμόρφωση προς τις υποχρεώσεις τους δυνάμει του παρόντος κανονισμού, οι πυλωροί θα πρέπει να ενημερώνουν την Επιτροπή, μέσω υποχρεωτικής υποβολής εκθέσεων, σχετικά με τα μέτρα που προτίθενται να εφαρμόσουν ή που έχουν εφαρμόσει για να εξασφαλίσουν την αποτελεσματική συμμόρφωση προς τις εν λόγω υποχρεώσεις —συμπεριλαμβανομένων των μέτρων που αφορούν τη συμμόρφωση με τον κανονισμό (ΕΕ) 2016/679, στον βαθμό που είναι συναφή προς τη συμμόρφωση με τις υποχρεώσεις που ορίζονται στον παρόντα κανονισμό— με την οποία θα επιτρέπεται στην Επιτροπή να πληροί τα καθήκοντά της δυνάμει του παρόντος κανονισμού.
Θα πρέπει επίσης να δημοσιοποιείται μια σαφής, κατανοητή, μη εμπιστευτική περίληψη της ενημέρωσης αυτής, ενώ θα λαμβάνεται παράλληλα υπόψη το έννομο συμφέρον των πυλωρών όσον αφορά την προστασία του επιχειρηματικού τους απορρήτου και λοιπών εμπιστευτικών πληροφοριών.
Αυτή η μη εμπιστευτική δημοσίευση θα πρέπει να παρέχει σε τρίτους τη δυνατότητα να ελέγχουν κατά πόσον οι πυλωροί συμμορφώνονται με τις υποχρεώσεις που καθορίζονται στον παρόντα κανονισμό.
Οι προαναφερθείσες υποβολές εκθέσεων δεν θα πρέπει να θίγουν τυχόν μέτρα επιβολής που μπορεί να λάβει η Επιτροπή ανά πάσα στιγμή κατόπιν της υποβολής έκθεσης.
Η Επιτροπή θα πρέπει να δημοσιεύει επιγραμμικά σύνδεσμο προς τη μη εμπιστευτική περίληψη της έκθεσης, καθώς και όλες τις άλλες δημόσιες πληροφορίες βάσει των υποχρεώσεων παροχής πληροφοριών που απορρέουν από τον παρόντα κανονισμό, προκειμένου να διασφαλίζεται η προσβασιμότητα των εν λόγω πληροφοριών με εύχρηστο και ολοκληρωμένο τρόπο, ιδίως για τις μικρές και μεσαίες επιχειρήσεις (ΜΜΕ).